**Pauza dintre acte**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

să intru sau nu

întind mâna inocent pipăi lumina

promisiunea iubirii

este capitalul din bancă

temporar într-o buclă a timpului blocat

n-am să vindec de umbre

vertebra îmbâcsită de aripi

până n-am să eliberez văzduhul din piatră

din mâneca ursitoarelor scot asul

pictograme de doruri îmi ocupă pielea

ziduri zdrenţuite cad din pupilă

aleile sângelui

pe care urc lacrima convertită în tandreţe

e flancată de corbi

înţelepciune sau moarte

zemuieşte culoarea făr’ de culoare

întind mâna şi trag băţul cel mai scurt:

viaţa în straie de om

învaţă-mă Părinte cum să-mi comprim

veşnicia tatuată cu stele

ca să mă-ncap şi

pentru prima oară

să respir?